আদমদীঘি উপজেলা স্বাস্থ্য ও পরিবার পরিকল্পনা কর্মকর্তা ডাঃ শহিদুল্লাহ দেওয়ান বলেন, ৩০ থেকে ৩৫ ডেসিবল শব্দ মাত্রায় বিচলিত হওয়া ও ঘুমের ব্যাঘাত, ৬৫ ডেসিবলের ওপর শব্দ মাত্রায় শ্রবন শক্তি হ্রাস এবং ১২০ ডেসিবলের ওপর শব্দ মাত্রায় স্থায়ী ভাবে শ্রবণ শক্তি লোপ পেতে পারে। শব্দ দূষণের কারণে সবচেয়ে ক্ষতিগ্রস্থ হচ্ছে শিশুরা। তিন বছর বা তার কম বয়সী শিশুদের জন্য শব্দ দূষণ শিশুর মানসিক বিকাশের অন্তরায়। আদমদীঘিতে শব্দ দূষণের সব মাত্রাকে ছাড়িয়ে গেছে। সান্তাহার পৌর শহরের মধ্যে দিয়ে চলে যাওয়া সান্তাহার-বগুড়া সড়ক এবং এই সড়কের উভয় পাশে বেশ কয়েকটি শিক্ষা প্রতিষ্টান, বানিজ্যিক কার্যালয় অবস্থিত। এ ছাড়া কয়েকটি ক্লিনিক, উপস্বাস্থ্য কেন্দ্র ও আবাসিক ভবন, এনজিও কার্যালয়, মসজিদ রয়েছে রাস্তার উভয় পাশে। সান্তাহার একাডেমি উচ্চ বিদ্যালয় ও সান্তাহার বি পি সরকারি প্রাথমিক বিদ্যালয় প্রধান সড়কের ৫ থেকে ১০ মিটারের মধ্যেই অবস্থিত। শব্দ দূষণ নিয়ন্ত্রণ বিধিমালা-২০০৬ অনুযায়ী হাসপাতাল, শিক্ষা প্রতিষ্ঠান, অফিস আদালত বা এ জাতীয় প্রতিষ্ঠানগুলোকে নীরব এলাকা ঘোষনা করা হয়। এসব এলাকার চতুর্দিকে ১০০ মিটার পর্যন্ত বিস্তৃত এলাকায় কোনো প্রকার হর্ন বাজানো যাবে না। আবাসিক এলাকার ৫০০ মিটারের মধ্যে নির্মাণ কাজের জন্য ব্যবহত ইট ভাঙার মেশিন ব্যবহার করা যাবে না। কোনো উৎসব, সামাজিক বা রাজনৈতিক বা অনুষ্ঠানে লাউড স্পিকার, অ্যামপ্লিফায়ার বা শব্দের মাত্রা বর্ধণকারী অন্য কোনো যন্ত্র ব্যবহার করতে হলে কর্তৃপক্ষের অনুুমতি নিতে হবে। এসব কার্যক্রমে সর্বোচ্চ পাঁচ ঘন্টা এবং রাত ১০ টার পর কোনো ক্রমেই শব্দ দূষণকারী যন্ত্রপাতি ব্যবহার করা যাবে না।